Poslodavci nezadovoljni podrškom koju dobijaju od Vlade ZDK

„Za pomoć privredi na saniranju posljedica pandemije korona virusa na prostoru ZDK dosada je veoma malo sredstava izdvojeno, svega 524.000 KM do jučerašnjeg dana, a posljedice i gubici u privredi su ogromni“, ističe Ibrahim Meškić, potpredsjednik Grupacije poslodavaca ZDK, navodeći da je ovo bila tema i jučerašnjeg sastanka Ekonomsko socijalnog vijeća ovog kantona.

„Stoga smo tražili da se sredstava od 5,5 miliona maraka iz rebalansiranog kantonalnog budžeta, kao i iznos od 1,5 milion maraka iz kreditno garantnog fonda ZDK, što je ukupno 7 miliona marka, usmjere obavezno u privredu“, ističe Ibrahim Meškić, napominjući da su sa prestankom stanja nesreće, 29. maja, prestale i obaveze države da subvencioniraju i pomažu privredu, bar u obaveznom dijelu.

„Jedna od budućih mjera, kojom bi se pomoglo malim i srednjim preduzećima, je da se analizira koliko će sredstava biti potrebno da se po postojećim odlukama Vlade ZDK vrati privredi kroz subvencije i nakanade neto ličnih dohodaka radnicima u firmama, kojima je zbog pandemije zabranjeno obavljanje djelatnosti, dok je druga mjera formiranje jednog fonda za jačanje konkurentnosti privrede i poslodavaca u ZDK u narednom periodu i to kroz grant sredstva, tako da bi kroz nabavke nove tehnologije i nove opreme Vlada kantona pomogla privredi,jer sad joj je u ovom stanju pomoć najpotrebnija“, naglašava Ibrahim Meškić, potpredsjednik Grupacije poslodavaca ZDK.